Nhengo Nhatu dzeMDC Dzinoburitsa Muhusungwa, WOZA Yopikisa Mutemo Unodzvanyirira
Gweta riri kumirira nhengo dzeMDC, VaAlec Muchadehama, vanoti pari zvino pasara vasungwa gumi nevasere vachiri muhusungwa
Dare repamusoro rapa mukana wekubvisa mari dzechibatiso kunhengo dzebato reMDC nhanhatu idzo dzanga dziri muhusungwa kwemwedzi inodarika miviri. Mutongi wedare, Justice Lawrence Kamocha, vatiwo nhengo idzi dzibvise mari inoita mamiriyoni gumi emadhora pamunhu, sechibatiso uye dzizviratidze kumapurisa katatu pasvondo. Vapihwa mukana wekubvisa mari yechibatiso ndaVa Piniel Denga, VaPhilip Mabika, VaRaymond Bake, VaPeter Chikwati, VaArthur Mhizha naVaJacob Muvavi. Asi vatatu vevapiwa mukana ava, havana kukwanisa kubuda sezvo vari kupomerwazve dzimwe mhosva dzekuda kuita zvehugandanga. Mutori wenhau we Studio 7, Jonga Kandemiiri, aita hurukuro negweta riri kumirira vasungwa ava, VaAlec Muchadehama, kuti tinzwe zvatora nzvimbo kudare re High Court. Tichiri munyaya dzematare edzimhosva, dare remuBulawayo rabvumidza kuti nhengo dze WOZA dzikwidze kudare re Supreme Court, nyaya yekuti zvimwe zvikamu zvemutemo we Criminal Law and Codification Reform Act, zvinozvidza bumbiro remitemo yenyika. Izvi zvinotevera kusungwa kwakaitwa Amai Jenni Williams naAmai Magodhonga Mahlangu, kutanga kwemwedzi uno, vachipomerwa mhosva yekuungana pamusiwo we Bulawayo Central Police Station, vachida kuti dzimwe nhengo dzeWOZA, dzibuditswe muhusungwa. Vaviri ava, vakange vachipomerwa mhosva yekutyora zvikamu zviviri (Section 37 ne Section 46) zvemutemo we Criminal Law and Codification Reform Act, asi vakabvisiswa mari yechibatiso ndokubuditswa muhusungwa. Gweta ravo Va Kossam Ncube vaudza mutori wenhau we Studio 7, Carole Gombakomba kuti neMuvhuro vakaisa chikumbiro chekuti nyaya iyi ikwidzwe kudare repamusoro soro, sezvo vasungwa vaipokana vachiti mutemo uyu, unopesana nezviri mubumbiro remitemo yenyika. Dzimwe Nyaya Kubva ku Studio 7...